**ΕΚΠΑΙΔΕΥΤΙΚΟΣ ΟΜΙΛΟΣ: «Είμαστε όλοι ίδιοι. Είμαστε όλοι διαφορετικοί.»**

Έχουμε ποτέ αναλογιστεί πώς θα ήταν η ζωή μας, αν δεν μπορούσαμε να δούμε ή να ακούσουμε, αν κυκλοφορούσαμε με αναπηρικό αμαξίδιο ή αν μας αντιμετώπιζαν μειονεκτικά και ως κατώτερους; Θα νιώθαμε βαθιά μέσα μας την απόρριψη και τον οίκτο…

Ο ρατσισμός και οι κοινωνικές, φυλετικές, θρησκευτικές διακρίσεις εκδηλώνονται απέναντι σε πρόσωπα που έχουν φυσικά και πολιτιστικά χαρακτηριστικά διαφορετικά από αυτά του «κυρίαρχου» έθνους στο οποίο ανήκει ο ρατσιστής. Εκφράζονται με καχυποψία, περιφρόνηση, έλλειψη εμπιστοσύνης, στάση ανωτερότητας και επιθετική αντιμετώπιση του διαφορετικού. Ο ρατσισμός δεν είναι κάτι το φυσιολογικό, αλλά μια συμπεριφορά που τη δημιουργούν οι επιδράσεις του κοινωνικού περιβάλλοντος.

Έχοντας ως στόχο να κάνουμε τους μαθητές μας να αγκαλιάσουν και να αποδεχθούν τη διαφορετικότητα, να καταπολεμήσουν το ρατσισμό και κάθε μορφή διακρίσεων , θα λειτουργήσει τη φετινή σχολική χρονιά στο 1ο Γυμνάσιο Λέρου εκπαιδευτικός όμιλος με θέμα: «Είμαστε όλοι ίδιοι. Είμαστε όλοι διαφορετικοί.». Ο συγκεκριμένος όμιλος απευθύνεται στους/στις μαθητές/μαθήτριες και των τριών τάξεων του σχολείου μας και οι υπεύθυνοι εκπαιδευτικοί είναι η κα Παπαφώτη Μαρία (ΠΕ02), η κα Πεντζίκη Ελένη(ΠΕ05) και η κα Χαζηλία Ειρήνη (ΠΕ02). Μέσα από τις δράσεις, που θα πραγματοποιηθούν καθ’ όλη τη διάρκεια της σχολικής χρονιάς οι μαθητές/τριες θα δουν ποιο ρόλο παίζουν οι προκαταλήψεις και τα στερεότυπα στις σχέσεις μας με τους άλλους. Επιπλέον, μέσα από τις συναντήσεις θα δοθεί η ευκαιρία σε όλους να ερευνήσουν τις ομοιότητες και διαφορές ανάμεσα σε ανθρώπους διαφορετικών πολιτιστικών ομάδων και εθνών, να συνειδητοποιήσουν πώς οι διαφορές εμπλουτίζουν και επεκτείνουν τη ζωή των άλλων, αλλά και να αρχίσουν να σκέπτονται έναν ευρύ κόσμο στον οποίο η κοινή ανοχή και ο σεβασμός είναι σημαντικοί παράγοντες. Όλα τα παραπάνω θα επιτευχθούν τόσο μέσα από το θεωρητικό κομμάτι όσο και μέσα από βιωματικά παιχνίδια ενσυναίσθησης.

Ο Όμιλος θα πραγματοποιείται δύο διδακτικές ώρες κάθε Παρασκευή μετά τη λήξη του διδακτικού ωραρίου και στο τέλος της χρονιάς θα δοθεί βεβαίωση παρακολούθησης στους συμμετέχοντες.